Cuneiform Tablet Kt 85/k 27 (LAPO 19 93)
Cuneiform tablet, dated to the Old Assyrian Period (ca. 1950-1850 BC).
Genre: letter
Transliteration:
um-ma ru-ba-um ša tù-ùḫ-pì-a-ma a-na i-tur₄-DINGIR qí-bi-ma 1 {TÚG}ku-ta-nam ù {TÚG}ku-sí-tám tù-šé-bi-lam ší-im-šu-nu a-dí-ni lá a-dí-na-kum 80 ma-na URUDU SIG₅ ší-im TÚG a-mu-na-ni na-áš-a-kum 1 {TÚG}ku-ta-nam en-um-a-šur a-na er-bi₄-im i-ší-am 1 {TÚG}ku-ta-nam šu-lá-ba-an a-na er-bi₄-im i-ší-am 50 ma-na URUDU SIG₅ a-na en-um-a-šur a-dí-in 50 ma-na URUDU SIG₅ a-na šu-lá-ba-an a-dí-in a-ta er-ba-am tù-šé-bi₄-lam a-na er-bi₄-im ša tù-šé-bi₄-lá-ni 2 zi-qú-qá-tim ša DUG-ki-ra-na-am er-bi₄ a-mu-na-ni na-áš-a-kum iš-ma-a-šur a-mu-tám ub-lam-ma 1 {TÚG}ku-ta-nam er-ba-am i-ší-a-am a-na er-bi₄-šu 1 me-at URUDU ša tù-ùḫ-pì-a a-dí-šu-um-ma lá-qá-am lá i-mu-a-ma É zu-me-a e-zi-ib-šu-ma šu-be-lúm i-li-kam-ma 50 ma-na URUDU ša tù-ùḫ-pì-a 30 ma-na URUDU SIG₅ ù 2 kà-ar-pá-tim ša ša-am-ni-im a-dí-šu-um ša er-bi₄-im ša iš-ma-a-šur lu er-ba-am lu ša ḫa-bu-lá-ku-ni ša-bu-a-tí mì-ma i-na É.GAL-lim lá tí-šu